CELEX: 52013PC0769
Language: lt
Date: 2013-11-06
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES) Nr. 525/2013 dėl Jungtinių Tautų bendrosios klimato kaitos konvencijos Kioto protokolo techninio įgyvendinimo

|
			
		
		
		52013PC0769
		
			Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES) Nr. 525/2013 dėl Jungtinių Tautų bendrosios klimato kaitos konvencijos Kioto protokolo techninio įgyvendinimo /* COM/2013/0769 final - 2013/0377 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Dohos pakeitimas
2012 m. gruodžio mėn. Dohos klimato
kaitos konferencijoje 192 Jungtinių Tautų bendrosios klimato kaitos
konvencijos (toliau – konvencija) Kioto protokolo šalys priėmė Kioto
protokolo pakeitimą[1].
Šiuo vadinamuoju Dohos pakeitimu nustatomas antrasis Kioto protokolo
įsipareigojimų laikotarpis, prasidėjęs 2013 m. sausio 1 d.
ir pasibaigsiantis 2020 m. gruodžio 31 d. 
Pagal Dohos pakeitimą Europos
Sąjunga, jos valstybės narės ir Islandija įsipareigoja
2013–2020 m. vidutinį metinį išmetamų šiltnamio efektą
sukeliančių dujų (ŠESD) kiekį sumažinti iki 80 %
bazinių metų (daugiausia 1990 m.) kiekio[2]. Šis įsipareigojimas
grindžiamas išmetamųjų teršalų kiekio mažinimo tikslais,
nustatytais 2009 m. priimtame klimato kaitos ir energetikos dokumentų
rinkinyje, visų pirma ES apyvartinių taršos leidimų prekybos
sistemos ir pastangų pasidalijimo teisės aktuose[3]. Apskaičiuojant
įsipareigojimą atsižvelgta į Europos Sąjungos teisės
aktų taikymo srities ir Kioto protokolo antrojo įsipareigojimų
laikotarpio aprėpties skirtumus[4].
Šis principas atitinka 2012 m. kovo mėn. Tarybos išvadas, kuriose
teigiama, kad Europos Sąjungos, jos valstybių narių ir
Islandijos bendras įsipareigojimas turėtų būti grindžiamas
klimato kaitos ir energetikos dokumentų rinkiniu, taip pat kad
atskirų valstybių narių išmetamųjų teršalų kiekio
mažinimo Kioto protokolo antruoju laikotarpiu įpareigojimai neturi viršyti
Europos Sąjungos teisės aktais joms nustatytų
įpareigojimų. Šio principo laikytasi Europos Sąjungos ir jos
valstybių narių 2012 m. balandžio mėn. pateiktame dokumente
dėl įsipareigojimų antruoju įsipareigojimų laikotarpiu[5].
Dohos klimato kaitos konferencijoje, be Dohos
pakeitimo, priimta dar keletas sprendimų, susijusių su didelio masto
Dohos pakeitime numatytų teršalų mažinimo įsipareigojimų
įgyvendinimo techniniais klausimais. Tarp jų – sprendimai dėl
Kioto vienetų apskaitos ir tvarkymo pereinamuoju laikotarpiu tarp pirmojo
ir antrojo įsipareigojimų laikotarpių ir antruoju įsipareigojimų
laikotarpiu (sprendimai 1/CMP.8 ir 2/CMP.8)[6].
Dar keletas sprendimų, kuriais bus papildytas įgyvendinimo
teisės aktų rinkinys, šiuo metu yra rengiami. Europos Sąjunga
siekia padėti užtikrinti, kad jie būtų priimti 2013 m.
lapkričio mėn. Varšuvoje įvyksiančioje Klimato kaitos
konferencijoje. 
Bendras Europos Sąjungos, jos
valstybių narių ir Islandijos įsipareigojimų vykdymas
Kioto protokolo 4 straipsnyje numatyta, kad
Šalys savo įsipareigojimus gali vykdyti bendrai. Šia galimybe Europos
Sąjunga ir jos valstybės narės pasinaudojo ratifikuodamos Kioto
protokolą 2002 m. ir įgyvendindamos pirmojo laikotarpio
įsipareigojimus[7].
Per derybas dėl Dohos pakeitimo Europos Sąjunga ir jos valstybės
narės neslėpė, kad jos ir antrojo laikotarpio
įsipareigojimus ketina vykdyti bendrai, šįkart kartu su Islandija.
Jei Šalys susitaria įsipareigojimus
vykdyti bendrai, laikoma, kad kiekviena Šalis savo įsipareigojimus
įvykdė, jei įvykdomas jų bendras įsipareigojimas
(grindžiamas bendru per įsipareigojimų laikotarpį išmestų
šiltnamio efektą sukeliančių dujų kiekiu). Tačiau, jei
bendro įsipareigojimo įvykdyti nepavyktų, kiekviena Šalis
prisiima atsakomybę už savo išmetamųjų teršalų kiekį,
nurodytą bendro įsipareigojimų vykdymo susitarime. Todėl
Kioto protokole reikalaujama, kad bendro įsipareigojimų vykdymo
susitarimo šalys nustatytų ir deponuodamos priėmimo dokumentus
praneštų apie kiekvienai bendro įsipareigojimų vykdymo
susitarimo šaliai paskirtą išmetamųjų teršalų kiekį.
Bendro Europos Sąjungos, jos
valstybių narių ir Islandijos įsipareigojimų vykdymo
sąlygos išdėstytos Tarybos sprendimo dėl Jungtinių
Tautų bendrosios klimato kaitos konvencijos Kioto protokolo Dohos
pakeitimo patvirtinimo ir bendro pagal jį prisiimtų įsipareigojimų
vykdymo pasiūlymo I priede[8].
Šios sąlygos taip pat bus įtrauktos į dvišalį
susitarimą su Islandija, dėl kurio 2013 m. birželio mėn.
Komisija pasiūlė Tarybai priimti derybų įgaliojimų
rekomendacijas. Kai bus sutarta dėl šių sąlygų,
įskaitant atitinkamus išmetamųjų teršalų kiekius, jas
reikės pranešti JTBKKK sekretoriatui tuo metu, kai Europos Sąjunga,
jos valstybės narės ir Islandija deponuos Dohos pakeitimo
priėmimo dokumentus.
Išmetamųjų teršalų
apskaita po 2012 m.
Kioto protokolo antruoju
įsipareigojimų laikotarpiu bus kaip ir iki šiol, o tam tikru mastu
netgi plačiau, taikoma dabartinė išmetamųjų teršalų
apskaitos sistema siekiant, kad būtų galima skaidriai stebėti
Šalių rezultatus ir atitiktį įpareigojimams. Vienas
pagrindinių šios sistemos reikalavimų – kad kiekviena
įsipareigojusi Šalis apskaičiuotų nustatytąją
normą. Nustatytoji norma – tai anglies dioksido ekvivalento (CO2 ekv)
tonomis išreikštas išmetamųjų teršalų kiekis, kurį
kiekviena Šalis turi teisę išmesti per visą įsipareigojimų
laikotarpį. Pagal nustatytosios normos dydį kiekviena Šalis savo
nacionaliniame registre sukuria atitinkamą skaičių nustatytosios
normos vienetų (NNV). Pagal Tarybos sprendimo pasiūlymo II priede
išdėstytą bendro įsipareigojimų vykdymo susitarimą tai
reiškia, kad Europos Sąjunga, jos valstybės narės ir Islandija
kiekviena yra atsakinga už tai, kad kiekvienos iš jų nacionaliniame
registre būtų sukurtas jos nustatytąją normą
atitinkantis nustatytosios normos vienetų skaičius.
Be NNV, nacionaliniuose registruose taip pat
registruojami ir apskaitomi naudojant Kioto protokolo lanksčiuosius
mechanizmus įgytų vienetų sandoriai. Tokie vienetai gali
būti ne tik NNV, bet ir patvirtinti išmetamųjų teršalų
mažinimo vienetai (PTMV), kurie įgyjami vykdant projektus pagal švarios plėtros
mechanizmą, išmetamųjų teršalų mažinimo vienetai (TMV),
kurie įgyjami vykdant bendro įgyvendinimo projektus, taip pat
išmetamųjų teršalų šalinimo vienetai (TŠV), kurie įgyjami
už išmetamųjų teršalų šalinimą absorbentais. Šių
vienetų sandoriams bus taikomi tarptautiniai reikalavimai, kaip antai dalyvavimo
lanksčiuosiuose mechanizmuose kriterijai ir su įsipareigojimų
laikotarpio rezervu (ĮLR) susiję reikalavimai. Tokiais reikalavimais
užtikrinama, kad Šalis neparduotų daugiau vienetų, negu kad joje iš
tikrųjų sumažinama išmetamųjų teršalų. Be to, Dohos
klimato kaitos konferencijoje susitarta dėl perėjimo nuo pirmojo prie
antrojo įsipareigojimų laikotarpio taisyklių, visų pirma
susijusių su pirmojo įsipareigojimų laikotarpio NNV pertekliaus
perkėlimu į antrąjį įsipareigojimų
laikotarpį.
Nors iš esmės naujosios pagal Kioto
protokolą sutartos taisyklės neturi poveikio ES apyvartinių
taršos leidimų prekybos sistemos (ES ATLPS) veikimui ir Sprendimo dėl
pastangų pasidalijimo taikymui, tačiau apskaitos, vykdomos pagal
Kioto protokolo sistemą, ir apskaitos, vykdomos pagal Europos
Sąjungos teisės aktus, sąveiką reikėtų
išdėstyti aiškiau, o pagal Kioto protokolą nustatytas taisykles
reikėtų suderinti su ES teisės aktais nustatytomis
taisyklėmis. Be to, reikės priimti papildomų techninių
taisyklių, susijusių su bendro įsipareigojimų vykdymo
susitarimo įgyvendinimu.
Techninio įgyvendinimo Europos
Sąjungoje teisinis pagrindas
Per pirmąjį Kioto protokolo
įsipareigojimų laikotarpį (2008–2012 m.) reikalavimai,
dėl kurių buvo sutarta tarptautiniu mastu, buvo įgyvendinami
Sprendimu dėl monitoringo mechanizmo[9]
ir registrų reglamentais, taikomais ES ATLPS antruoju prekybos laikotarpiu
(2008–2012 m.)[10].
Pagal šiuos reikalavimus buvo apskaitomi išmetamieji teršalai ir vienetai,
vykdoma ES bendro įsipareigojimų vykdymo veikla, tvarkomi vienetai,
susiję su įsipareigojimais pagal Kioto protokolą; jais taip pat
buvo reglamentuojama Kioto vienetų ir ES ATLPS vienetų administravimo
sąveika. Registrų reglamentuose nustatytos vienetų apskaitos ir
tvarkymo taisyklės, susijusios su ES ATLPS ir Kioto protokolo pirmojo
įsipareigojimų laikotarpio įgyvendinimu. Šiuo metu
galiojančiu Registrų reglamentu[11]
reglamentuojamas tik vienetų tvarkymas, susijęs su trečiojo ES
ATLPS prekybos laikotarpio bei Sprendimo dėl pastangų pasidalijimo
įgyvendinimu ir taikymu. Tačiau juo nereglamentuojami apskaitos
reikalavimai, susiję su Kioto protokolo techniniu įgyvendinimu po
2012 m.
Siekiant užtikrinti Kioto protokolo
įgyvendinimą po 2012 m., Europos Sąjunga, jos
valstybės narės ir Islandija turi nustatyti techninio
įgyvendinimo taisykles. Neseniai priimtame Stebėsenos mechanizmo
reglamente[12]
nėra teisinio pagrindo, kuriuo remdamasi Komisija galėtų tai
padaryti valstybių narių nacionalinių registrų atžvilgiu.
Todėl Stebėsenos mechanizmo reglamentą reikia iš dalies
pakeisti, kad būtų įtvirtintas reikiamas teisinis pagrindas.
2.           Techninis Kioto protokolo
įgyvendinimas po 2012 m.
Norint užtikrinti Kioto protokolo
techninį įgyvendinimą Europos Sąjungoje po 2012 m.,
sudaryti sąlygas veiksmingai bendrai vykdyti Europos Sąjungos, jos
valstybių narių ir Islandijos įsipareigojimus ir užtikrinti, kad
tai derėtų su ES ATLPS veikla ir Sprendimu dėl pastangų
pasidalijimo, Europos Sąjungai reikalingos techninės įgyvendinimo
taisyklės. Tose taisyklėse turėtų būti nustatyta daugelis
dalykų, visų pirma:
–                        
vienetų tvarkymo procesas, kaip antai Kioto
vienetų sandoriai (vienetų išdavimas, perdavimas, įsigijimas,
panaikinimas, nurašymas, perkėlimas, pakeitimas ar galiojimo datos
pakeitimas) Europos Sąjungos, nacionaliniuose valstybių narių ir
Islandijos registruose bei tarp tokių registrų;
–                        
apskaitos procesai, susiję su perėjimu
nuo pirmojo prie antrojo įsipareigojimų laikotarpio, įskaitant
pirmojo įsipareigojimų laikotarpio NNV, PTMV ir TMV pertekliaus
perkėlimą į antrąjį įsipareigojimų
laikotarpį;
–                        
ankstesnio laikotarpio pertekliaus rezervo (ALPR)
ir įsipareigojimų laikotarpio rezervo (ĮLR) kiekvienam bendro
įsipareigojimų vykdymo susitarimo dalyviui sukūrimas ir
tvarkymas;
–                        
mokestis, arba pajamų mokestis, taikomas
išduodant TMV ir pirmą kartą tarptautiniu mastu perduodant NNV
antruoju įsipareigojimų laikotarpiu.
Šiuo Europos Parlamento ir Tarybos reglamento
pasiūlymu sukuriamas teisinis pagrindas, kuriuo remiantis šiuos techninius
klausimus bus galima įgyvendinti Europos Sąjungoje priimant
teisės aktus.
Vienetų tvarkymo procesas
Šiame pasiūlyme numatyti deleguotieji
aktai reikalingi tam, kad būtų užtikrinta, jog visi Kioto
vienetų sandoriai Europos Sąjungos registre ir nacionaliniuose
valstybių narių ir Islandijos registruose derėtų su bendru
jų įsipareigojimų vykdymu. Sandoriai apima vienetų
išdavimą, perdavimą, įsigijimą, panaikinimą,
perkėlimą, pakeitimą, galiojimo datos pakeitimą ir
nurašymą. Be to, būtina užtikrinti, kad būtų veiksmingai
įgyvendinami vienetų tvarkymo procesai, nustatyti siekiant apskaityti
išmetamuosius teršalus ir vienetus, kuriems taikoma ES ATLPS ir Sprendimas
dėl pastangų pasidalijimo. Antrojo įsipareigojimų
laikotarpio bendro įsipareigojimų vykdymo susitarime reikės
išsamiau išdėstyti Kioto protokolo įgyvendinimo taisykles Europos
Sąjungoje.
Be to, ir pagal ES ATLPS, ir pagal
Sprendimą dėl pastangų pasidalijimo leidžiama tam tikru ribotu
mastu naudoti Kioto vienetus atitikčiai ES teisės aktuose
nustatytiems įpareigojimams užtikrinti. Labai svarbu, kad Kioto protokolo
techninio įgyvendinimo Europos Sąjungoje taisyklėse
būtų numatyta tiek pat veiksmų laisvės kaip ir
Sąjungos teisės aktuose, kad veiklos vykdytojai tais vienetais
galėtų naudotis pagal ES ATLPS nuostatas, o valstybės narės
– vykdydamos savo įsipareigojimus pagal Sprendimą dėl
pastangų pasidalijimo. Taip pat labai svarbu, kad techninėse
įgyvendinimo taisyklėse būtų numatyti patikimi apskaitos
metodai ir taip Kioto protokolo įgyvendinimo taisyklės būtų
kuo labiau suderintos su ES ATLPS ir Sprendimu dėl pastangų
pasidalijimo. Tai, be kita ko, reiškia, kad turi būti užtikrinta, jog už
kiekvieną sukuriamą arba atitikčiai panaudojamą ES
vienetą būtų išduodamas arba nurašomas vienas Kioto vienetas. 
Be to, šiame pasiūlyme numatyti
deleguotieji teisės aktai reikalingi tam, kad būtų veiksmingai
reguliuojamas vienetų nurašymas po 2012 m., nes bendro
įsipareigojimų vykdymo sėkmė priklausys nuo to, ar Europos
Sąjunga, kiekviena jos valstybė narė ir Islandija nurašys tiek
vienetų, kiek yra išmetusios teršalų. Jei Europos Sąjunga, jos
valstybės narės ir Islandija nuosekliai nurašinės vienetus ir
bus aiškiai nustatyta, kiek vienetų turi nurašyti kiekviena Šalis,
įgyvendindamos savo įsipareigojimus pagal Sąjungos teisės
aktus Šalys automatiškai bus įgyvendinusios savo įsipareigojimus
pagal Kioto protokolą ir vice versa. Be to, toks procesas
reikalingas pagal ES ATLPS vykdomos apskaitos vientisumui užtikrinti. Jei
veiklos vykdytojai, kuriems taikoma ES ATLPS, įvykdys įpareigojimus
pagal šią sistema, tai bus garantija, kad jiems nereikia įsigyti
papildomų Kioto vienetų savo išmetamiesiems teršalams kompensuoti
pagal Kioto protokolo apskaitos reikalavimus antruoju įsipareigojimų
laikotarpiu. Todėl šiame pasiūlyme numatytais deleguotaisiais aktais
bus užtikrinta, kad 2013 m. sausio 1 d.–2020 m. gruodžio
31 d. laikotarpio išmetamųjų teršalų, kuriems taikoma ES
ATLPS, kiekis atitiks nurašytų Kioto protokolo antrojo
įsipareigojimų laikotarpio vienetų skaičių. Iš
esmės jais bus užtikrinta, kad už kiekvieną ES ATLPS vienetą,
grąžintą dėl teršalų išmetimo iš Kioto protokolo A priede
nurodytų šaltinių, bus nurašytas vienas Kioto vienetas, galiojantis
antruoju įsipareigojimų laikotarpiu. Lygiai taip pat jais bus
nustatyta, kad antruoju įsipareigojimų laikotarpiu galiojantys Kioto
vienetai turi būti nurašomi už sektoriuose, kuriems ATLPS netaikoma,
valstybių narių ir Islandijos išmestus ir absorbuotus teršalus, jei
toms dujoms, šaltiniams ir absorbentams taikomas Kioto protokolas.
Apskaitos procesai, susiję su
perėjimu nuo pirmojo prie antrojo įsipareigojimų laikotarpio
Sprendime 13/CMP.1, kuriame išdėstytos
pagrindinės Kioto protokolo apskaitos taisyklės[13], numatyta, kad užbaigus
visų Šalių atitikties vertinimą, Šalys gali perkelti TMV, PTMV
ir NNV į kitą įsipareigojimų laikotarpį. Pagal
minėtą sprendimą galima perkelti 2,5 % Šalies nustatytosios
normos sudarantį TMV ir PTMV kiekį. Negalima perkelti teršalų
šalinimo vienetų (TŠV), laikinų PTMV (LPTMV), ilgalaikių PTMV
(IPTMV) ir TMV, kurie konvertuoti iš TŠV. Sprendimu 1/CMP.8 patvirtinama, kad
šios taisyklės galioja ir po 2012 m., bei nustatomas naujas
reikalavimas, kad perkeltas NNV kiekis turi būti pervestas į Šalies
ankstesnio laikotarpio pertekliaus rezervą (ALPR).
PTMV ir TMV kiekio, kuris gali būti
perkeltas, procentinės dalies riba taikoma remiantis nustatytąja
norma, o pirmuoju įsipareigojimų laikotarpiu galiojantys PTMV ir TMV,
panaudoti atitikčiai trečiajame ES ATLPS etape užtikrinti
(2013–2020 m.) laikomi Sąjungos registre. Dėl šių priežasčių
labai svarbu, kad ta riba visoje Europos Sąjungoje ir jos valstybėse
narėse būtų taikoma taip, kad tuos vienetus būtų
galima perkelti siekiant vėliau nurašyti. Be to, pagal ES ATLPS
reikalaujama, kad sąskaitas būtų atsidariusios ir jas tvarkytų
ne tik Šalys, bet ir privatūs subjektai. Jei tarp tose sąskaitose
laikomų vienetų yra PTMV ir TMV, svarbu, kad būtų
nustatytos nuoseklios taisyklės, leidžiančios optimaliai
įgyvendinti perkėlimo taisykles.  NNV, atitinkantys tarp antro ir
trečio ES ATLPS etapų sukauptų ATL skaičių, taip pat
laikomi Sąjungos registre. Todėl deleguotaisiais aktais taip pat
reikės nustatyti perkėlimo taikymo nustatytosios normos vienetams
taisykles siekiant pagal Kioto protokolą galiojančios apskaitos
sistemos įgyvendinimą suderinti su ES ATLPS ir Sprendimu dėl
pastangų pasidalijimo.
Įsipareigojimų laikotarpio
rezervo (ĮLR) ir ankstesnio laikotarpio pertekliaus rezervo (ALPR)
kiekvienai bendro įsipareigojimų vykdymo susitarimo šaliai
sukūrimas ir tvarkymas
Šiame pasiūlyme numatytais
deleguotaisiais aktais taip pat reikės nustatyti įsipareigojimų
laikotarpio rezervo (ĮLR) darbo tvarką Europos Sąjungos, jos
valstybių narių ir Islandijos nacionaliniuose registruose.
Tarptautinis reikalavimas sukurti ir tvarkyti ĮLR yra kiekvienos Šalies
atsakomybės už jos nustatytosios normos vienetų tvarkymą ir
apskaitą dalis. Tarptautiniuose sprendimuose nustatyta, kad ĮLR yra
lygus arba 90 % Šalies pradinės nustatytosios normos, arba 100 %
naujausio peržiūrėto inventoriaus, padauginto iš aštuonių – priklausomai
nuo to, kuris dydis yra mažesnis. Kiekvienas bendro įsipareigojimų
vykdymo susitarimo dalyvis turi savo atskirą ĮLR. Kadangi
valstybių narių ir Islandijos nustatytoji norma susijusi tik su
sektoriais, kuriems netaikoma ES ATLPS, o Sąjungos nustatytoji norma
susijusi su ATLPS sektoriais, šiame pasiūlyme numatytais deleguotaisiais
aktais turi būti nustatytas nuoseklus tikslaus skaičiavimo ir
skaidraus ataskaitų teikimo metodas, taikomas atitinkamo
įsipareigojimų laikotarpio Europos Sąjungos, jos valstybių
narių ir Islandijos rezervams.
Sprendimu 1/CMP.8 reikalaujama, kad kiekviena
Šalis savo nacionaliniame registre sukurtų ankstesnio laikotarpio
pertekliaus rezervo (ALPR) sąskaitą, ir nustatomos tokios ALPR
taikomos taisyklės: vienetai gali būti perkeliami iš vienos ALPR
sąskaitos į kitą; kiekviena Šalis gali nurašyti tiek savo ALPR
esančių vienetų, kiek antrojo įsipareigojimų
laikotarpio išmetamųjų teršalų kiekis viršija
nustatytąją normą; Šalis gali įsigyti ne daugiau kaip
2 % jos ankstesnio įsipareigojimų laikotarpio nustatytosios
normos sudarančių vienetų iš kitos Šalies ALPR. Europos
Sąjunga, jos valstybės narės ir Islandija kiekviena yra
atsakinga už ALPR sukūrimą ir tvarkymą pagal sutartas
tarptautines taisykles ir bendro įsipareigojimų vykdymo susitarimo
sąlygas. Būtina nustatyti kiekvieno ALPR aprėptį remiantis
siūlomo Tarybos sprendimo I priede apibrėžtais išmetamųjų
teršalų kiekiais. Taip pat būtina nustatyti bendras taisykles
dėl pradinio balanso[14]
ir dėl vienetų naudojimo bei įsigijimo Europos Sąjungos,
jos valstybių narių ir Islandijos ankstesnio laikotarpio pertekliaus
rezervuose.
Pajamų mokestis, taikomas NNV ir TMV
Sprendime 1/CMP.8 nustatyta, kad pirmą
kartą atliekant tarptautinį NNV perdavimą ir išduodant TMV turi
būti mokamas 2 % pajamų mokestis. Už šio mokesčio
taikymą išduodant TMV atsakingos kiekviena valstybė narė ir
Islandija. Vis dėlto, kadangi turi būti išlaikytas NNV balansas
siekiant užtikrinti, kad už kiekvieną vienetą, panaudotą
atitikčiai pagal Sprendimą dėl pastangų pasidalijimo
užtikrinti, būtų galimybė nurašyti vieną galiojantį
Kioto vienetą, šiame pasiūlyme numatytais deleguotaisiais aktais turi
būti užtikrinta, kad pajamų mokesčio taikymas būtų
suderintas su Europos Sąjungos teisės aktų reikalavimais.
3.           Teisiniai pasiūlymo
aspektai
Šiuo pasiūlymu iš dalies keičiamas
Stebėsenos mechanizmo reglamento teisinis pagrindas, kad Komisija ne
teisėkūros procedūra galėtų priimti neesmines
nuostatas dėl Kioto vienetų apskaitos po 2012 m. ES
teisėje. Esminės nuostatos, susijusios su Europos Sąjungos, jos
valstybių narių ir Islandijos įsipareigojimais, jų
įgyvendinimu ir bendru vykdymu, nustatytos įvairiose teisės
priemonėse, be kita ko, atskirame Tarybos sprendimo pasiūlyme. Jos
taip pat bus nustatomos dvišaliame susitarime su Islandija ir yra
įtrauktos į Dohos pakeitimą bei į papildomus Šalių
konferencijos, laikomos Kioto protokolo Šalių posėdžiu, sprendimus, taip
pat jos bus nustatomos Stebėsenos mechanizmo reglamente ir pagal jį
priimsimuose deleguotuosiuose ir įgyvendinimo aktuose.
Pagal ankstesnius registrų reglamentus
tokios taisyklės buvo priimamos taikant reguliavimo su tikrinimu komiteto
procedūrą. Jų teisinis pagrindas buvo nustatytas Sprendime
dėl monitoringo mechanizmo. Teisinis pagrindas, kuriuo remiantis
techninius klausimus, susijusius su vienetų tvarkymu Kioto protokolo
pirmuoju įsipareigojimų laikotarpiu, buvo galima įgyvendinti
priimant registrų reglamentus, nustatytas Sprendime dėl monitoringo
mechanizmo 3 straipsnio 3 dalyje ir 6 straipsnio 1 dalyje. Tose nuostatose, be
kita ko, nustatyta, kad komitologijos tvarka turi būti priimtos
įgyvendinimo nuostatos, susijusios su nacionalinių registrų ankstesnių
metų informacijos apie nustatytosios normos vienetų, teršalų
šalinimo vienetų, išmetamųjų teršalų mažinimo vienetų
ir patvirtintų teršalų šalinimo vienetų išdavimą,
laikymą, perdavimą, atšaukimą bei panaikinimą ataskaitomis.
Jose taip pat numatyta, kad komitologijos tvarka priimamos priemonės,
susijusios su Bendrijai ir jos valstybėms narėms taikomu reikalavimu
sukurti ir tvarkyti registrus, kad užtikrintų tikslią nustatytosios
normos vienetų, teršalų šalinimo vienetų, teršalų mažinimo
vienetų ir patvirtintų išmetamųjų teršalų mažinimo
vienetų išdavimo, laikymo, perdavimo, įsigijimo, atšaukimo bei
panaikinimo ir nustatytosios normos vienetų, teršalų mažinimo
vienetų ir patvirtintų išmetamųjų teršalų mažinimo
vienetų apskaitą.
Sprendimas dėl monitoringo mechanizmo
buvo panaikintas ir pakeistas Stebėsenos mechanizmo reglamentu, kuris
įsigaliojo 2013 m. liepos 8 d. Stebėsenos mechanizmo
reglamento 10 straipsnyje (Registrų sudarymas ir tvarkymas) daroma nuoroda
į registrų sistemą, kuria techniškai įgyvendinamas Kioto
protokolas dėl vienetų tvarkymo nacionaliniuose registruose. Šia
sistema įgyvendintas pagrindinis elementas tarptautinio reikalavimo, kad
Sąjunga ir valstybės narės sukurtų ir tvarkytų
registrus siekdamos vesti tikslią atitinkamai NNV, TŠV, TMV, PTMV,
laikinų PTMV ir ilgalaikių PTMV išdavimo, laikymo, perdavimo,
įsigijimo, atšaukimo, nurašymo, perkėlimo, pakeitimo arba galiojimo
pabaigos pakeitimo apskaitą. 10 straipsnio 4 dalies nuostata, kuria
pakeista Sprendimo dėl monitoringo mechanizmo 6 straipsnio 1 dalis, taip
pat yra teisinis pagrindas, kuriuo remiantis gali būti priimamas
deleguotasis aktas, kuriuo įgyvendinamos neesminės Kioto protokolo
techninio įgyvendinimo nuostatos, susijusios su vienetų tvarkymu
nacionaliniuose registruose. Tačiau Sprendimo dėl monitoringo
mechanizmo 6 straipsnio 1 dalis buvo taikoma visiems vienetų tvarkymo
klausimams, susijusiems su Bendrijos ir jos valstybių narių
registrais, o Stebėsenos mechanizmo reglamente šios nuostatos taikymo sritis
susiaurinta. Deleguotųjų aktų priėmimo teisinis pagrindas
dabar taikomas tik Sąjungos registro (o ne Sąjungos ir
valstybių narių registrų) sukūrimui (o ne
sukūrimui ir tvarkymui). 
Siekiant sukurti
veiksmingą registrų sistemą, kuria būtų
įgyvendinti nauji vienetų tvarkymo Kioto protokolo antruoju
įsipareigojimų laikotarpiu reikalavimai, būtina iš dalies
pakeisti Stebėsenos mechanizmo reglamento 10 straipsnį. Jo taikymo
sritis turėtų būti išplėsta taip, kad apimtų visus
techninio įgyvendinimo klausimus, susijusius su vienetų tvarkymu
nacionaliniuose registruose, kaip reikalaujama Kioto protokole, Dohos pakeitime
ir pagal jį priimtuose sprendimuose dėl Kioto protokolo antrojo
įsipareigojimų laikotarpio.
Remiantis taisyklių, kurios turi
būti priimamos šiame pasiūlyme numatytais teisės aktais,
turiniu, šie teisės aktai taip pat turi būti priimami kaip
deleguotieji aktai pagal SESV 290 straipsnį, kaip numatyta Stebėsenos
mechanizmo reglamento 10 straipsnio 4 dalyje.
Deleguotaisiais aktais papildomos esminės
taisyklės išsamiau išdėstant jų esmę ir išsamiau
reglamentuojant detales. Jie skiriasi nuo įgyvendinimo aktų,
numatytų SESV 291 straipsnyje, kuriais nustatomos vienodos Sąjungos
teisės aktų įgyvendinimo valstybėse narėse sąlygos.
Kaip matyti iš to, kas išdėstyta pirmiau, apskaitos reikalavimai, kurie
turi būti įgyvendinti po 2012 m., kyla ne tik iš ES teisės,
bet ir dažnai yra grindžiami tarptautiniu mastu suderintomis taisyklėmis.
Be to, juos įgyvendina ne tik valstybės narės, bet jie taip pat
taikomi pačiai Europos Sąjungai, todėl atitinkamos
prievolės tenka ES institucijoms, Kaip numatyta SESV 290 straipsnyje,
šiame pasiūlyme numatytais deleguotaisiais aktais nebūtų
derinamas jau esamų taisyklių įgyvendinimas, – jais
turėtų būti nustatytos papildomos konkrečios Kioto
protokolo įgyvendinimo po 2012 m. techninės detalės.
2013/0377 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo iš dalies keičiamas Reglamentas
(ES) Nr. 525/2013 dėl Jungtinių Tautų bendrosios klimato
kaitos konvencijos Kioto protokolo techninio įgyvendinimo
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 192 straipsnio 1 dalį,
atsižvelgdami į Europos Komisijos
pasiūlymą,
teisėkūros procedūra priimamo
akto projektą perdavus nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[15] ir atsižvelgdami į
Regionų komiteto nuomonę[16],
laikydamiesi įprastos
teisėkūros procedūros,
kadangi:
(1)       Taryba priėmė
sprendimą […] dėl Jungtinių Tautų bendrosios klimato kaitos
konvencijos Kioto protokolo Dohos pakeitimo patvirtinimo ir bendro pagal
jį prisiimtų įsipareigojimų vykdymo.[17] Tuo sprendimu Sąjungos
vardu patvirtinamas Jungtinių Tautų bendrosios klimato kaitos
konvencijos (JTBKKK) Kioto protokolo Dohos pakeitimas, kuriuo nustatomas
antrasis įsipareigojimų laikotarpis, ir nustatomos bendro
Sąjungos, jos valstybių narių ir Islandijos
įsipareigojimų vykdymo pagal Kioto protokolo 4 straipsnį
sąlygos;
(2)       reikia nustatyti tam tikras
taisykles, susijusias su Dohos pakeitimo patvirtinimu, Šalių
konferencijoje, laikomoje Kioto protokolo Šalių posėdžiu,
priimtų papildomų sprendimų įgyvendinimu ir bendro
Sąjungos, jos valstybių narių ir Islandijos įsipareigojimų
vykdymo sąlygomis; tomis taisyklėmis turėtų būti
užtikrintas Kioto protokolo techninis įgyvendinimas po 2012 m.,
siekiant, kad bendras Sąjungos, jos valstybių narių ir
Islandijos įsipareigojimų vykdymas būtų veiksmingas, taip
pat siekiant šį vykdymą suderinti su Sąjungos apyvartinių
taršos leidimų prekybos sistema (ES ATLPS), nustatyta Europos Parlamento
ir Tarybos direktyva 2003/87/EB[18],
ir su Europos Parlamento ir Tarybos sprendimu 406/2009/EB[19];
(3)       pirmuoju Kioto protokolo
įsipareigojimų laikotarpiu tarptautiniu mastu sutarti
išmetamųjų teršalų ir vienetų apskaitos bei tvarkymo
reikalavimai, taip pat bendras Sąjungos ir jos valstybių narių
įsipareigojimų vykdymas buvo įgyvendinti Europos Parlamento ir
Tarybos sprendimu 280/2004/EB[20]
ir vadinamaisiais registrų reglamentais[21].
Ankstesni registrų reglamentai pakeisti Komisijos reglamentu (ES)
Nr. 389/2013[22],
kuriame dabar nustatytos vienetų tvarkymo nuostatos, susijusios su ES
ATLPS ir Sprendimo 406/2009/EB[23]įgyvendinimu
bei pagal juos vykdoma veikla. Neseniai priimtame Europos Parlamento ir Tarybos
reglamente (ES) Nr. 525/2013[24]
nebeliko reikiamo teisinio pagrindo, kad būtų galima priimti
deleguotuosius aktus, skirtus antrojo įsipareigojimų laikotarpio
taisyklėms įgyvendinti;
(4)       antruoju
įsipareigojimų laikotarpiu Sąjungos nustatytoji norma yra susijusi
su iš šaltinių, kuriems taikoma ES ATLPS, išmetamų šiltnamio
efektą sukeliančių dujų kiekiu tiek, kiek jam taikomas
Kioto protokolas, o atitinkamos valstybių narių ir Islandijos
nustatytosios normos yra susijusios su šiltnamio efektą
sukeliančių dujų kiekiu, išmetamų iš visų kitų
šaltinių ir sugeriamų visais kitais absorbentais, kuriems taikomas
Kioto protokolas;
(5)       Sprendimu 1/CMP.8[25] iš dalies pakeistos
taisyklės, pagal kurias nustatoma, ar subjektas atitinka dalyvavimo
lanksčiuosiuose mechanizmuose, įgyvendinamuose pagal Kioto
protokolą, kriterijus. Jame taip pat nustatoma, kiek pirmojo
įsipareigojimų laikotarpio vienetų galima perkelti į
antrą įsipareigojimų laikotarpį, ir reikalaujama, kad
kiekviena Šalis sukurtų ankstesnio laikotarpio pertekliaus rezervą
(ALPR). Be to, tame sprendime taip pat numatyta, kad nuo pajamų,
gautų pirmą kartą tarptautiniu mastu perduodant NNV ir už bendro
įgyvendinimo projektus išduodant teršalų mažinimo vienetus (TMV),
turi būti sumokėtas 2 % mokestis iš karto po to, kai prieš tai
Šalių turėti NNV arba teršalų šalinimo vienetai (TŠV)
konvertuojami į TMV. Dėl kitų Kioto protokolo antrojo
laikotarpio įsipareigojimų įgyvendinimo kol kas vyksta derybos;
(6)       norint nustatyti nuoseklias
Kioto protokolo techninio įgyvendinimo Europos Sąjungoje po
2012 m. taisykles, sudaryti sąlygas veiksmingai bendrai vykdyti
Sąjungos, jos valstybių narių ir Islandijos įsipareigojimus
ir užtikrinti, kad tai derėtų su ES ATLPS veikla ir Sprendimu dėl
pastangų pasidalijimo, Komisijai turėtų būti suteikti
įgaliojimai priimti deleguotuosius aktus pagal SESV 290 straipsnį.
Rengdama ir rašydama deleguotuosius aktus, Komisija turėtų
užtikrinti, kad jie derėtų su tarptautiniu mastu priimtais
reikalavimais, bendro įsipareigojimų vykdymo susitarimo
sąlygomis, nustatytomis Sprendime [...] ir atitinkamais Sąjungos
teisės aktais, 
PRIĖMĖ ŠĮ
REGLAMENTĄ:
1 straipsnis
Reglamentas
(ES) Nr. 525/2013 iš dalies keičiamas taip: 
1.           3 straipsnyje įterpiami
13a ir 13b punktai:
„13a) įsipareigojimų laikotarpio
rezervas (ĮLR) – rezervas, sukurtas pagal Sprendimo 11/CMP.1 priedą
arba kitus atitinkamus JTBKKK arba Kioto protokolo organizacijų
sprendimus;
13b) ankstesnio laikotarpio pertekliaus rezervas
(ALPR) – rezervas, sukurtas pagal Sprendimą 1/CMP.8 arba kitus atitinkamus
JTBKKK arba Kioto protokolo organizacijų sprendimus;“
2.           10 straipsnis iš dalies
keičiamas taip:
a) 10 straipsnio 1 dalis papildoma šia
pastraipa:
„Sąjunga ir valstybės narės savo
registruose apskaito pagal Kioto protokolą, Sprendimą 1/CMP.8 arba
kitus atitinkamus JTBKKK ar Kioto protokolo organizacijų sprendimus
perduodamus vienetus kaip dalį pajamų, gautų išdavus TMV ir
pirmą kartą tarptautiniu mastu perdavus NNV.“
b) 10 straipsnis papildomas šia 5 dalimi:
„5.        Komisija taip pat įgaliojama
priimti deleguotuosius aktus pagal 25 straipsnį kuriais užtikrinama, kad
vykdant Sąjungos ir valstybių narių registrų veiklą
būtų techniškai įgyvendintas Kioto protokolas, sudaromos
sąlygos veiksmingai bendrai vykdyti Sąjungos, jos valstybių
narių ir Islandijos įsipareigojimus ir tai suderinama su Direktyvos
2003/87/EB bei Sprendimo 406/2009/EB taikymu, įskaitant:
(a)          
vienetų tvarkymo procesus, kaip antai NNV,
PTMV (įskaitant IPTMV ir LPTMV), TMV ir TŠV sandorius (išdavimą,
perdavimą, įsigijimą, panaikinimą, nurašymą,
perkėlimą, pakeitimą ar galiojimo datos pakeitimą) Europos
Sąjungos, nacionaliniuose valstybių narių ir Islandijos
registruose ir tarp tokių registrų;
(b)         
apskaitos procesus, susijusius su perėjimu nuo
pirmojo prie antrojo įsipareigojimų laikotarpio, įskaitant
pirmojo įsipareigojimų laikotarpio NNV, PTMV ir TMV pertekliaus
perkėlimą į antrąjį įsipareigojimų
laikotarpį;
(c)          
Sąjungos ir valstybių narių
ankstesnio laikotarpio pertekliaus rezervų ir įsipareigojimų
laikotarpio rezervų sukūrimą ir tvarkymą;
(d)         
pajamų dalies apskaitą, numatytą šio
straipsnio 1 dalyje.
Priimdama pirmoje pastraipoje nurodytus
deleguotuosius aktus Komisija užtikrina, kad būtų nuosekliai
įgyvendinami tarptautiniu mastu priimti apskaitos reikalavimai,
Sąjunga ir valstybės narės kuo skaidriau ir tiksliau apskaitytų
Kioto vienetus patirdamos kuo mažesnę administracinę naštą ir
išlaidas.“
2 straipsnis
Šis reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               Sprendimas 1/CMP.8, priimtas šalių konferencijoje,
kuri laikoma Kioto protokolo šalių posėdžiu,
FCCC/KP/CMP/2012/13/Add.1.
[2]               Pirmuoju įsipareigojimų laikotarpiu ES
baziniai metai buvo šie: anglies dioksido (CO2), metano (CH4
) ir azoto oksido (N2O) teršalų atveju visų valstybių
narių baziniai metai buvo 1990 m., išskyrus Bulgariją (1988 m.),
Vengriją (1985–1987 m. vidurkis), Slovėniją (1986 m.),
Lenkiją (1988 m.) ir Rumuniją (1989 m.). Fluorintų
dujų atveju visų valstybių narių baziniai metai buvo 1995
m., išskyrus  Austriją, Prancūziją, Italiją ir
Slovakiją (1990 m.) ir Rumuniją (1989 m.).
[3]               2009 m. balandžio 23 d. priimti teisės aktai,
įskaitant Europos Parlamento ir Tarybos direktyvą 2009/29/EB, iš
dalies keičiančią Direktyvą 2003/87/EB, siekiant
patobulinti ir išplėsti Bendrijos šiltnamio efektą
sukeliančių dujų apyvartinių taršos leidimų prekybos
sistemą, ir 2009 m. balandžio 23 d. Europos Parlamento ir Tarybos
sprendimą Nr. 406/2009/EB dėl valstybių narių pastangų
mažinti jų šiltnamio efektą sukeliančių dujų emisijas,
Bendrijai siekiant įvykdyti įsipareigojimus iki 2020 m. sumažinti
šiltnamio efektą sukeliančių dujų emisijas, OL L 140 2009 6
5.
[4]               Šis taikymo srities skirtumas išsamiai paaiškintas 2012
m. vasario 13 d. Komisijos tarnybų darbiniame dokumente „Preparing the
EU's Quantified Emission Limitation or Reduction Objective (QELRO) based on the
EU Climate and Energy Package“, SWD(2012) 18 final, 2012 2 13.
[5]               Danijos ir Europos Komisijos Europos Sąjungos ir
jos valstybių narių vardu 2012 m. balandžio 19 d. pateiktas
dokumentas „Information on the quantified emission limitation or reduction
objectives (QELROs) for the second commitment period under the Kyoto Protocol“,
FCCC/KP/AWG/2012/MISC.1.
[6]               Žr. 1 išnašą pirmiau.
[7]               2002 m. balandžio 25 d. Tarybos sprendimas 2002/358/EB
dėl Jungtinių Tautų bendrosios klimato kaitos konvencijos Kioto
protokolo patvirtinimo Europos bendrijos vardu ir bendro jame numatytų
įsipareigojimų vykdymo, OL L 130/1, 2002 5 15, p. 1.
[8]               COM(2013) 768 final.
[9]               2004 m. vasario 11 d. Europos
Parlamento ir Tarybos sprendimas Nr. 280/2004/EB dėl šiltnamio efektą
sukeliančių dujų emisijos Bendrijoje monitoringo mechanizmo ir
Kioto protokolo įgyvendinimo (OL L 49, 2004 2 19, p. 1).
[10]             2004 m. gruodžio 21 d. Komisijos reglamentas (EB) Nr.
2216/2004 dėl standartizuotos ir apsaugotos registrų sistemos pagal
Europos Parlamento ir Tarybos direktyvą 2003/87/EB ir Europos Parlamento
ir Tarybos sprendimą Nr. 280/2004/EB (OL L 386, 2004 12 29, p. 1) ir 2010
m. spalio 7 d. Komisijos reglamentas (EB) Nr. 920/2010 dėl standartizuotos
ir apsaugotos registrų sistemos sutinkamai su 2003/87/EB Europos
Parlamento ir Tarybos direktyva ir  Europos Parlamento ir Tarybos sprendimu
Nr. 280/2004/EB (OL L 270, 2010 10 14, p. 1).
[11]             2013 m. gegužės 2 d. Komisijos reglamentas
(ES) Nr. 389/2013, kuriuo pagal Europos Parlamento ir Tarybos
direktyvą 2003/87/EB ir Europos Parlamento ir Tarybos sprendimus
Nr. 280/2004/EB ir Nr. 406/2009/EB įsteigiamas Sąjungos
registras ir panaikinami Komisijos reglamentai (ES) Nr. 920/2010 ir
Nr. 1193/2011 (OL 122, 2013 5 3, p. 1).
[12]             2013 m. gegužės 21 d. Europos Parlamento ir Tarybos
reglamentas (ES) Nr. 525/2013 dėl šiltnamio efektą
sukeliančių dujų išmetimo stebėsenos bei ataskaitų ir
kitos su klimato kaita susijusios nacionalinio bei Sąjungos lygmens
informacijos teikimo mechanizmo ir kuriuo panaikinamas Sprendimas Nr.
280/2004/EB (OL L 165, 2013 6 18, p. 13).
[13]             Sprendimas 13/CMP/1 dėl nustatytosios normos
vienetų apskaitos tvarkos pagal Kioto protokolo 7 straipsnio 4 dalį
(angl. “Modalities for the accounting of assigned amounts under Article 7,
paragraph 4, of the Kyoto Protocol”), FCCC/KP/CMP/2005/8/Add.2.
[14]             Pradinį balansą Europos Sąjungos ankstesnio
laikotarpio pertekliaus rezerve, kuris bus sukurtas Sąjungos registre,
sudarys daugiausia NNV, laikomi Sąjungos registre pagal Reglamento
920/2010/EB 56 straipsnį, kurie atitinka ES ATLPS apyvartinius taršos
leidimus, sukauptus pagal Reglamento 920/2010/EB 57 straipsnį. Kiekvienos
iš valstybių narių ir Islandijos ALPR pradinį balansą
sudarys nacionaliniame registre perkelti NNV.
[15]             OL C, , p. .
[16]             OL C, , p. .
[17]             OL L , , p. .
[18]             2003 m. spalio 13 d. Europos Parlamento ir Tarybos
direktyva 2003/87/EB, nustatanti šiltnamio efektą sukeliančių
dujų emisijos leidimų sistemą Bendrijoje ir iš dalies
keičianti Tarybos direktyvą 96/61/EB (OL L 275, 2003 10 25).
[19]             2009 m. balandžio 23 d. Europos Parlamento ir Tarybos
sprendimas Nr. 406/2009/EB dėl valstybių narių pastangų
mažinti jų šiltnamio efektą sukeliančių dujų emisijas,
Bendrijai siekiant įvykdyti įsipareigojimus iki 2020 m. sumažinti
šiltnamio efektą sukeliančių dujų emisijas (OL L 140, 2009
6 5,  p. 136).
[20]             2004 m. vasario 11 d. Europos Parlamento ir Tarybos
reglamentas Nr. 280/2004/EB dėl šiltnamio efektą
sukeliančių dujų emisijos Bendrijoje monitoringo mechanizmo ir
Kioto protokolo įgyvendinimo (OL L 49, 2004 2 19, p. 1).
[21]             2004 m. gruodžio 21 d. Komisijos reglamentas (EB) Nr.
2216/2004 dėl standartizuotos ir apsaugotos registrų sistemos pagal
Europos Parlamento ir Tarybos direktyvą 2003/87/EB ir Europos Parlamento
ir Tarybos sprendimą Nr. 280/2004/EB (OL L 386, 2004 12 29, p. 1) [2004]
ir 2010 m. spalio 7 d. Komisijos reglamentas (EB) Nr. 920/2010 dėl
standartizuotos ir apsaugotos registrų sistemos sutinkamai su 2003/87/EB
Europos Parlamento ir Tarybos direktyva ir  Europos Parlamento ir Tarybos
sprendimu Nr. 280/2004/EB (OL L 270, 2010 10 14, p. 1).
[22]             2013 m. gegužės 2 d. Komisijos reglamentas
(ES) Nr. 389/2013, kuriuo pagal Europos Parlamento ir Tarybos
direktyvą 2003/87/EB ir Europos Parlamento ir Tarybos sprendimus
Nr. 280/2004/EB ir Nr. 406/2009/EB įsteigiamas Sąjungos
registras ir panaikinami Komisijos reglamentai (ES) Nr. 920/2010 ir
Nr. 1193/2011 (OL 122, 2013 5 3, p. 1).
[23]             2009 m. balandžio 23 d. Europos Parlamento ir Tarybos
sprendimas Nr. 406/2009/EB dėl valstybių narių pastangų
mažinti jų šiltnamio efektą sukeliančių dujų emisijas,
Bendrijai siekiant įvykdyti įsipareigojimus iki 2020 m. sumažinti
šiltnamio efektą sukeliančių dujų emisijas (OL L 140, 2009
6 5, p. 136).
[24]             2013 m. gegužės 21 d. Europos Parlamento ir Tarybos
reglamentas (ES) Nr. 525/2013 dėl šiltnamio efektą
sukeliančių dujų išmetimo stebėsenos bei ataskaitų ir
kitos su klimato kaita susijusios nacionalinio bei Sąjungos lygmens
informacijos teikimo mechanizmo ir kuriuo panaikinamas Sprendimas Nr.
280/2004/EB (OL L 165, 2013 6 18, p. 13).
[25]             Sprendimas 1/CMP.8, priimtas šalių konferencijoje,
kuri laikoma Kioto protokolo šalių posėdžiu,
FCCC/KP/CMP/2012/13/Add.1.